b'\n_START_ARTICLE_\nMuikkuravintola Sampo\n_START_PARAGRAPH_\nMuikkuravintola Sampo on 18. toukokuuta 1931 avattu kuopiolainen muikkuruokiin erikoistunut ravintola, jonka perusti Osuusliike Ty\xc3\xb6kansa. Sampo on palkittu vuonna 1994 muikkuruoistaan Suomen Paras muikkuravintola -palkinnolla . Sampoa pidet\xc3\xa4\xc3\xa4n my\xc3\xb6s Suomen tunnetuimpana muikkuravintolana. _NEWLINE_Savon Sanomien Kapakoita ja kunnon ruokaa \xe2\x80\x93 Selviytymisopas kuvaa ravintolaa seuraavasti: Sampo ei h\xc3\xb6tkyile muotivirtausten per\xc3\xa4ss\xc3\xa4. Sisustus on 60-lukua, samoin asiakaskunta. Ravintola perustettiin kieltolain aikaan, ja se toimi aluksi talon yl\xc3\xa4kerrassa kahvilana. Kieltolain loputtua Sampo sai anniskeluoikeuden viidenten\xc3\xa4 ravintolana Suomessa. Katutasoon se muutti vuonna 1937, ja silloisia m\xc3\xa4\xc3\xa4r\xc3\xa4yksi\xc3\xa4 pienemm\xc3\xa4n ulko-oven vuoksi tarvittavan luvan allekirjoitti Urho Kekkonen, silloinen sis\xc3\xa4ministeri. _NEWLINE_Muikut ovat kuuluneet listalle aina, mutta varsinainen muikkulista tehtiin vuonna 1978, ja sen j\xc3\xa4lkeen lista on pysynyt yht\xc3\xa4 muutosta lukuun ottamatta samana. Asiakaspaikkoja ruokaravintolassa on 79 ja nykyisin ravintolaa hoitaa Restel.\n_START_SECTION_\nRakennus\n_START_PARAGRAPH_\nJugendvaikutteisen liiketalon rakennutti vuonna 1911 kauppias Samuli Niskanen. Talossa ovat toimineet muun muassa elokuvateatteri Pohjant\xc3\xa4hti ja Osuusliike Kalla.\n_START_SECTION_\nPohjant\xc3\xa4hti\n_START_PARAGRAPH_\nTiloissa vuosina 1912\xe2\x80\x931916 toiminut Elokuvateatteri Pohjant\xc3\xa4hti oli aikanaan Kuopion \xe2\x80\x9duusimmanaikainen, kodikkain ja hienoin\xe2\x80\x9d elokuvateatteri. Esimerkiksi maaliskuussa 1913 teatterissa esitettiin Minna Canthin Sylvi, \xe2\x80\x9densimm\xc3\xa4inen suomalainen tunnin kest\xc3\xa4v\xc3\xa4 taidefilmi, murhen\xc3\xa4ytelm\xc3\xa4 3:ssa osassa\xe2\x80\x9d, kuvia tapahtumista ja uutisia. Tausta- ja v\xc3\xa4liaikamusiikista huolehti salonkiorkesteri.'